5 Boporofeti joo jwa ntlha jo bo boletsweng kwa Edene gape bo ne jwa tlhalosa gore Satane o ne a tla tlhagisa “losika.” Losika lwa gagwe lo ne lo tla bontsha bobaba kgotsa letlhoo kgatlhanong le losika lwa mosadi. Ke bomang ba e leng losika lwa noga? Botlhe ba ba etsang Satane ka go tlhoa Modimo le go ema kgatlhanong le batho ba Modimo. Go ralala hisitori, Satane o rulagantse losika lwa gagwe gore e nne mekgatlho e e farologaneng ya dipolotiki kgotsa mebuso. (Luke 4:5, 6) Le fa go ntse jalo, ke mebuso e le mmalwa fela e e ileng ya nna le tlhotlheletso e kgolo mo bathong ba Modimo, e ka tswa e le setšhaba sa Iseraele kgotsa phuthego ya Bakeresete ba ba tloditsweng. Ke eng fa ntlha eno e le botlhokwa? Ka gonne e tlhalosa lebaka la go bo diponatshegelo tsa ga Daniele le Johane di tlhalosa mebusomegolo e le robedi fela.